Studiegeld-fout: R818 000 aan universiteit terugbetaalŉ Foto van ŉ strokie wat wyd op sosiale media gedeel word wat ŉ balans van meer as R13 miljoen na bewering in die student se rekening toon. Foto: Twitter Die Walter Sisulu Universiteit (WSU) het die meer as R818 000 studiegeld teruggekry wat ŉ student geblaas het nadat daar vroeër weens ŉ administratiewe fout R14 miljoen in haar bankrekening inbetaal is. Dié reuseglips het vroeër vandeesweek wyd opslae gemaak nadat ŉ foto van ŉ kassierstrokie op sosiale media versprei is waarop ŉ rekeningbalans van meer as R13 miljoen gesien kan word. Dit het later aan die lig gekom dié strokie behoort aan ŉ student van WSU, een van die begunstigdes van die nasionale finansiëlehulpskema vir studente (NSFAS). Maroela Media het vroeër berig ŉ administratiewe fout deur Intellimali, die maatskappy wat daarvoor verantwoordelik is om die maandelikse toelae van NSFAS-begunstigdes by WSU uit te betaal, het daartoe gelei dat R14 miljoen in die student se bankrekening inbetaal is. Die student moes eintlik R1 400 ontvang het. Die student het nie die oorsig aangemeld nie. Toe die maatskappy uiteindelik in Augustus die fout raakgesien het, het die student reeds meer as R818 000 van dié geld bestee. Michael Ansell, uitvoerende hoof van Intellimali, het Vrydag in ŉ verklaring gesê Intellimali het R818 469.20 uit sy eie sak aan WSU terugbetaal. “Ons het ŉ deeglike forensiese oudit van stapel gestuur wat steeds aan die gang is. Ons sal so gou moontlik die uitkoms van die oudit aan die betrokke partye bekendstel,” het Ansell gesê. “Ons het ook met die universiteit en die owerhede vergader en aangesien dit nou ŉ polisiesaak is, sal ons nie verder kommentaar kan lewer nie.” Intellimali het vroeër gesê hy sal regstappe teen die student doen. NSFAS het Vrydag gesê hy wag steeds op ŉ amptelike verslag van die WSU oor hoe die fout plaasgevind het. Lerato Nage, waarnemende uitvoerende hoof van NSFAS, het in ŉ verklaring gesê hy het die universiteit versoek om so gou moontlik feitelike inligting aan die nodige rolspelers oor die debakel te voorsien. “Ons het ook ŉ NSFAS-verslag by dr. Blade Nzimande, minister van hoër onderwys en onderrig, ingedien oor ons betalingsrekening by die WSU. NSFAS is tans nie betrokke by die derdeparty-ooreenkomste wat instansies met hul diensverskaffers aangaan nie. Instansies kan hul eie prerogatief gebruik met hierdie prosesse,” het Nage gesê. “Dit is belangrik om te noem dat Intellimali nie ŉ NSFAS-diensverskaffer is nie, maar ŉ WSU-diensverskaffer. Ons het kennis geneem dat Intellimali aanspreeklikheid vir die fout aanvaar.”